དེ་ཡང་མིང་ལ་རྒྱུ་མཚན་ལྡན་མི་ལྡན་གཉིས་ཀྱི་ཆ་ནས་དངོས་མིང་དང་བཏགས་མིང་གཉིས་སུ་དབྱེར་ཡོད་པ་ལས།དངོས་མིང་ནི་རྒྱུ་མཚན་གང་ལའང་མ་བལྟོས་པར་འདོད་པའི་དབང་གིས་བཏགས་པའི་མིང་རྣམས་ཏེ།དཔེར་ན།ས་ཆུ་མེ་རླུང་དང་།རི།ཁང་པ་སོགས་སོ།བཏགས་མིང་ནི་དེ་ལྟར་མ་ཡིན་པར་འདྲ་བ་དང་འབྲེལ་བ་སོགས་རྒྱུ་མཚན་དུ་བྱས་ནས་བཏགས་པའི་མིང་རྣམས་ཏེ་མིང་དེ་ལྟར་འདོགས་དགོས་པའི་རྒྱུ་མཚན་བཙལ་ན་རྙེད་རྒྱུ་ཡོད་པའི་རིགས་ལ་བྱ།དཔེར་ན།ཁང་སྟེང་གི་བྱིའུ་ལ་ཁང་བྱིའུ་ཞེས་ཟེར་བ་ལྟ་བུའོ།།འོ་ན།མདོ་གཞུང་ཞེས་ས་མིང་འདི་དངོས་མིང་དང་བཏགས་མིང་གཉིས་ལས་གང་ཡིན་ཟེར་ན།དེ་བཏགས་མིང་ཡིན་པར་སེམས་ཏེ།ས་ཆ་དེའི་རྒྱུད་དུ་མདོ་གཞུང་གཙང་པོ་རྒྱུགས་ཁུལ་ཡིན་པས་ཆུ་བོའི་མིང་དེ་ལ་བརྟེན་ནས་ས་མིང་ཡང་མདོ་གཞུང་ཞེས་ཐོགས་པར་སྙམ།དེ་ཡང་།རང་རེ་བོད་ཁུལ་དུ་ཆུ་བོའི་མིང་དེ་དེ་རྒྱུག་ཁུལ་གྱི་གནས་དེར་ཐོགས་པར་ཤིན་ཏུ་མང་སྟེ།དཔེར་ན།ཡར་ཀླུང་གཙང་པོ་རྒྱུག་ཁུལ་ལ་ཡར་ཀླུང་གཞུང་ཞེས་པ་དང་།མྱང་ཆུ་གཙང་པོ་རྒྱུག་ཁུལ་ལ་མྱང་གཞུང་ཞེས་པ་ལྟ་བུའོ།དེས་ན་མདོ་གཞུང་ཞེས་པའི་མིང་དེ་ཡང་གནས་དེ་ནི་མདོ་གཞུང་གཙང་པོ་རྒྱུག་ཁུལ་ཡིན་པས་ན་དེ་ལྟར་ཐོགས་པ་མིན་ནམ་སྙམ།།